Cum trebuie rostite rugăciunile preotului de la Liturghie? 




Acest subiect a apărut printre preocupările liturgiştilor secolului al XX-lea, datorită unui curent de „înnoire 
liturgică" promovat, în mod special, de profesorul rus (din diasporă), părintele Alexandr Schmemann, care, în 
majoritatea cărţilor şi studiilor sale, dar mai ales în Euharistia - Taina împărăţiei [11 vorbeşte despre revenirea 
la o anumită „tradiţie liturgică primară" care astăzi ar fi dispărut. In mod inevitabil, el atinge problema îm- 
părtăşirii tot mai rare a credincioşilor - şi această abordare a sa pe mulţi i-a ajutat (şi salutăm acest lucru) -, dar 
atinge şi problema citirii cu voce tare a rugăciunilor de la Liturghie, ceea ce i-a determinat pe mulţi, cel mai 
adesea „pe furiş", să pună în practică această idee, care, spune el, ar avea un impact misionar şi pastoral foarte 
mare. La această a doua problemă aş vrea să ne oprim în cele ce urmează. 

Deşi unii susţin că „au obţinut anumite rezultate pozitive" prin citirea în auzul tuturor a rugăciunilor de la 
Liturghie, suntem de părere că practicarea unei asemenea „înnoiri liturgice" de suprafaţă încă nu şi-a 
demonstrat eficienţa, aşa cum nici o altă „metodă populistă" nu a făcut pe cineva un adevărat creştin. Iar dacă 
aşa stau lucrurile, să vedem în ce măsură sfaturile părintelui A. Schmemann sunt valabile şi eficiente. Pentru 
aceasta, în mod inevitabil, va trebui să recurgem la istorie, dar nu o istorie înţeleasă numai ca ştiinţă, ci şi ca 
trăire firească a vieţii Bisericii. înainte de a merge mai departe, trebuie să mai remarcăm faptul că însuşi 
părintele A. Schmemann, în „Prefaţa" la cartea care a şi stârnit atâtea discuţii pe marginea acestui subiect, 
menţionează următoarele: Cartea acesta nu este un manual de teologie liturgică şi nici o cercetare ştiinţifică...; 
nu pretind că ea este nici deplină şi nici sistematică. Ea este un şir de reflecţii despre Euharistie. Aceste 
reflecţii nu decurg totuşi dintr-o „problematică ştiinţifică" , ci din experienţa mea...\2\ Observăm deci că 
autorul ne dă aici mărturia unei experienţe vii, dar, în acelaşi timp, face trimitere la o anumită subiectivitate în 
abordarea problemelor. [3] Să vedem însă cum au tratat alţii problema. 

întrucât prea multă bibliografie ştiinţifică la această temă nu există, ne vom limita la articolul prof. Robert F. 
Taft, care tratează acest subiect[4], şi la alte câteva informaţii sumare din alte cărţi, făcând însă şi unele 
consideraţii personale menite să explice anumite aspecte. 



Nu ştim dacă în vechime rugăciunile[5] de la Liturghie se citeau în glas, spre a fi auzite de toţi, dar putem 
deduce acest lucru din următoarele: 



Este ştiut faptul că în primele trei secole rugăciunea euharistică (Anaforaua) nu avea un text definitivat sau 
normativ pentru toţi şi putea să fie „improvizată" la moment de episcopul sau chiar de preotul slujitor. Singura 
normă esenţială care trebuia respectată era adevărul de credinţă. Observăm însă că unii Părinţi din vechime, 
Sfântul Irineu de Lyon (f 202) şi Ciprian al Cartaginei (f 258), condamnă ereziile pe care le mărturiseau unii 
eretici în Anaforalele lor. Logic, dacă ei cunoşteau aceste erezii din Anaforalele acelor eretici, înseamnă că ele 
erau rostite în auzul tuturor, pentru că, dacă s-ar fi rostit în taină, ei nu ar fi avut de unde să ştie despre aceste 
erezii. 

Se pare că în vechime nici nu se practica citirea în gând sau parcurgerea doar cu ochii a textelor, indiferent de 
conţinutul lor; de aceea, nici rugăciunile nu erau citite în gând. Mai mult decât atât, din unele mărturii de prin 
secolele al IV-lea-al V-lea, se pare că nici rugăciunile particulare ale creştinilor din biserică nu erau rostite de 
aceştia doar în gând, de vreme ce Sfântul Niceta de Remesiana (f 414) şi alţii se văd obligaţi să interzică 
păstoriţilor lor de a mai zice rugăciunile în glas, mai ales atunci când în biserică se citesc Scripturile sau se 
predică. Tot despre obiceiul rugăciunilor particulare (nemaivorbind de cele comune) spuse în glas ne vorbeşte şi 
Fericitul Augustin în Confesiunile sale[6]. 

Totodată observăm că în secolul al Vl-lea, mai întâi în Siria şi apoi în Constantinopol, tradiţia citirii în glas a 
rugăciunilor, inclusiv a Anaforalei, a început să dispară. într-o omilie atribuită lui Narsai (f 517), în care acesta 
vorbeşte despre Anaforaua siriacă, se spune: Fiind îmbrăcat în haine strălucitoare, preotul - limba Bisericii -, 
deschizăndu-şi gura, rosteşte şi în taină Ii vorbeşte lui Dumnezeu ca unui prieten. Pe la anul 600, Ioan Moshu 
scria în Limonariu despre un caz nefericit, când nişte copii au învăţat pe de rost Anaforaua şi o rosteau în joacă. 
Iată textul: ...este obiceiul în biserică ca la sfintele slujbe să stea copiii în faţa Sfântului Altar şi să se 
împărtăşească cu Sfintele Taine îndată după clerici. In unele locuri preoţii obişnuiesc să rostească cu glas 
mare rugăciunile; s-a întâmplat ca să înveţe pe de rost copiii rugăciunea Sfintei Anafor ale, din faptul că a fost 
rostită cu glas mare necontenit. [7] Aici observăm două lucruri: 1) rostirea cu voce tare a Anaforalei devenise 
deja o raritate sau, cel puţin, nu era practicată de toţi; şi 2) Ioan Moshu dă o conotaţie negativă acestui obicei al 
„unor preoţi" de a citi rugăciunea Sfintei Jertfe în auzul tuturor şi, se pare, este adeptul practicii ca aceasta să fie 
citită în taină. Să vedem însă dacă toţi erau de aceeaşi părere. 

Se ştie că împăratul-teolog Iustinian cel Mare încerca să impună clericilor să citească Anaforaua cu voce tare, 
prin Novela 137 din 25 martie 565, care hotărăşte ca toţi episcopii şi preoţii, nu în taină, ci cu voce tare, în 
auzul preacredinciosului popor, să facă... dumnezeiasca proaducere (xr\v Osiav 7ipoaKO|ar)8f|y).[8] Mai ştim că 
acelaşi împărat ameninţa cu sancţiuni grave pe cei care refuzau să execute întocmai acest ordin. 

Cu toate acestea, practica liturgică din acea vreme şi de mai târziu a preferat citirea în taină a rugăciunilor 
euharistice, chiar dacă în istorie întâlnim anumiţi clerici sau mireni care erau nemulţumiţi şi indignaţi de această 
stare. Şi totuşi, chiar şi cel mai vechi manuscris păstrat până acum - Barberini 336 -, prevede citirea celor mai 
multe rugăciuni în taină. Acelaşi lucru îl prevăd şi toate celelalte manuscrise şi ediţii ulterioare, fără însă ca 
aceste prevederi (de citire în taină a rugăciunilor) să închidă definitiv subiectul. Prin urmare şi pretenţiile celor 
care doreau sau doresc o revenire la vechiul obicei, de a citi rugăciunile euharistice cu voce tare, pot fi 
îndreptăţite, dar să vedem în ce măsură. 

Bineînţeles, Tradiţia Bisericii nu înseamnă numai trecut, ci şi prezent, şi viitor - ea fiind realitatea dinamică a 
vieţii Bisericii. Dar dacă ne-am referi chiar şi numai la trecut, în cazul dat acelaşi trecut ne prezintă argumente 
şi pentru citirea cu voce, şi pentru citirea în taină a rugăciunilor de la Euharistie. Deci cum să procedăm? 
Părintele Alexandr Schmemann, despre care am amintit chiar la început, dar şi mulţi alţii (de cele mai multe ori 
imitându-1) propun o reformă oarecum radicală, şi anume - citirea tuturor rugăciunilor de la Sfânta Liturghie 
cu voce tare, deşi însuşi părintele Schmemann nu insistă pe acest element, ci mai degrabă pe o apropiere 
lăuntrică dintre cler şi credincioşi şi pe împreuna lor liturghisire.[9] 

Pentru a fi mai expliciţi, trebuie să facem o precizare esenţială pentru cei care sunt orbeşte pro sau contra citirii 
cu voce a rugăciunilor de la Liturghie. Vom încerca să facem acest lucru cât mai sistematic. 



1 . De fiecare dată când, în istorie, era vorba despre citirea cu voce a rugăciunilor euharistice, se avea în vedere 
Anaforaua, nu şi alte rugăciuni. Despre Anafora vorbesc şi împăratul Iustinian în Novela sa, şi toţi cei care au 
mai ridicat această problemă. 

2. Totdeauna au fost şi rugăciuni care s-au citit numai în taină şi acestea sunt rugăciunile pe care noi, în această 
lucrare, le-am pus în categoria numită în latineşte Accessus ad altare. Ele sunt de fapt un grup de rugăciuni în 
care preotul se roagă pentru sine însuşi, şi suntem îndreptăţiţi să credem că nu s-au citit niciodată cu voce tare. 
Din acest grup fac parte patru rugăciuni: I-a şi a Ii-a „pentru credincioşi" - numite aşa oarecum greşit dacă ne 
uităm la conţinutul lor; rugăciunea Nimeni din cei legaţi cu pofte şi cu desfătări... - citită în prezent în timpul 
cântării Imnului Heruvic£10]; şi Rugăciunea punerii înainte - care se citeşte după Intrarea Mare. După părerea 
noastră, tot în taină se rostea (şi trebuie rostită şi acum) rugăciunea Ia aminte, Doamne... - ce se găseşte înainte 
de înălţarea şi frângerea Sfântului Trup, la: „Sfintele Sfinţilor". 

3. Se mai poate presupune că unele rugăciuni, precum: a) cele 3 de la Antifoane, b) a Intrării Mici, c) a Cântării 
întreit sfinte, d) aplecării capetelor celor chemaţi şi a celor credincioşi, imediat după „Tatăl nostru", e) 
rugăciunea de mulţumire, ce ar trebui să fie rostită de protos înainte de ecfonisul „Că Tu eşti sfinţirea 
noastră' Ţlll şi f) ultima rugăciune de concediere, de după Amvon [12] - deci toate acestea s-au rostit încă mul- 
tă vreme cu voce tare, pentru că ele aveau un caracter special şi trebuiau să fie rostite solemn, mai ales că unele 
dintre ele atrăgeau după sine anumite acţiuni sau gesturi ale ascultătorilor. Dintre toate, numai Rugăciunea de 
după Amvon a rămas să fie citită în auzul tuturor. 

Cum să procedăm noi în prezent? 

Să pornim de la ideea că mirenii într-atât de mult s-au obişnuit cu actuala practică, încât ei nici nu simt atât de 
mult nevoia de a auzi textul propriu-zis al Anaforalei (la ea ne vom referi), ci mai mult de a şti şi a simiţi că 
preotul nu stă în Altar fără rost, ci se roagă, spunând anumite rugăciuni, al căror sens nu se ştie în ce măsură ar 
fi înţeles de ei (mai ales acolo unde se folosesc în cult limbi arhaice). In acest caz, chiar şi o rostire cu voce mai 
înceată creează atmosfera necesară, care, într-adevăr, are un efect pozitiv£13]. Pentru a fi mai explicit, vreau să 
spulber iluzia celor care cred că în trecut Anaforaua era citită chiar atât de tare, încât să fie auzită absolut de 
toţi. 

In primul rând, aceasta era imposibil în bisericile mari, mai ales la Sfânta Sofia (construită de acelaşi Iustinian 
care dă Novela de care am vorbit), care avea o mulţime de balcoane şi anexe, unde stăteau diferite categorii de 
oameni. Faptul că acei copii de care vorbeşte Ioan Moshu au învăţat rugăciunile Anaforalei pe de rost se 
datorează faptului că ei stăteau lângă Altar. 

In al doilea rând, Anaforaua nu putea fi rostită chiar atât de tare de preot sau episcop, mai ales că, încă din 
vechime, se obişnuia ca această rugăciune să fie însoţită de închinăciuni sau de o poziţie mai aplecată a trupului 
- ceea ce împiedică destul de mult o rostire prea tare a unui text atât de lung şi profund. 

Considerăm deci că şi în prezent problema citirii cu voce a acestor rugăciuni nu trebuie privită atât de simplu şi 
unilateral, cum au făcut unii, mai ales că aceasta e legată şi de lipsa diaconilor în majoritatea covârşitoare a 
parohiilor - ceea ce schimbă mult datele problemei, în special în unele momente ale Liturghiei. Deci astăzi cel 
mai potrivit ar fi să se găsească o linie de mijloc, pe care noi am formulat-o în cinci „reguli" de bază |T4"| : 

1) Rugăciunile de la Liturghie să se rostească încet, cu puţină voce. Acest lucru îi încredinţează pe credincioşi 
despre rugăciunea preotului, dar îl ajută şi pe preot să evite trecerea prea rapidă cu ochii peste text, fără să 
pătrundă sensul acestuia. 

2) Rostirea să nu fie atât de tare, încât să-i împiedice pe creştinii din biserică să asculte cele cântate sau citite la 
strană. 

3) In cazul în care strana termină răspunsul (cântarea) înainte ca preotul să-şi încheie rugăciunea în taină, 
preotul poate citi puţin mai tare, şi nu este nevoie ca strana să repete unele răspunsuri, chiar şi la Liturghia 
Sfântului Vasile cel Mare. 



4) La slujbele în sobor, citirea rugăciunilor (aşa numite „în taină") să fie făcută astfel, încât ceilalţi slujitori care 
se află în Altar să nu mai fie nevoiţi să recitească fiecare rugăciunile, ci să le audă din gura protosului. In 
asemenea situaţii, protosul poate încredinţa şi celorlalţi coliturghisitori ai săi (mai ales celor care citesc clar şi 
frumos) să citească anumite rugăciuni din Liturghie, dar numai nu Anaforaua, care trebuie rostită integral de 
către protos. 

5) Acolo unde există tradiţia de a citi rugăciunile Liturghiei în auzul tuturor, recomandăm să se ţină seama de 
faptul că nu toate se încadrează la această regulă şi unele trebuie într-adevăr citite numai în taină, pentru că se 
referă exclusiv la preoţi şi la pregătirea lor pentru lucrarea pe care o fac. 

Fără a avea pretenţia elucidării problemei, considerăm că, din cele expuse de noi, cititorul va putea singur să 
tragă concluzia despre cum ar trebui să se procedeze. Şi asta, până când Sinodul fiecărei Biserici locale va 
hotărî cum să se aplice indicaţiile de mai sus. 

Capitol preluat din cartea noastră "Liturghia Ortodoxă: istorie şi actualitate", pp. 290-297 



[I] Alexandr Schmemann, Euharistia - Taina împărăţiei, trad. rom. de pr. Boris Răduleanu, Editura Anastasia. 

[2] Ibidem, p. 13. Consider că această menţiune, destul de importantă, se referă la aproape întreaga sa operă. 

[3] In general, este bine să menţionăm şi faptul că A. Schmemann, trăind în Franţa şi apoi în Statele Unite, unde 
ortodocşii sunt minoritari, a trebuit să-şi scrie lucrările cu scop preponderent catehizator. Aceste scrieri ni se po- 
trivesc şi nouă doar pentru că şi noi am ajuns la fel de secularizaţi ca şi creştinii din Occident. Normal ar fi fost 
ca tot ce scrie A. Schmemann să fie trăirea firească a fiecărui cleric şi chiar credincios de aici, din Răsărit. 

[4] ApxHM. PoSepT TacbT, Eujio nu mpaduiţuoHHo dnn pauneu Lţepmu nmenue ecnyx JiumypzunecKux Monume? ', 
trad. rus., http://www.liturgica.ru/. 

[5] Deşi vom reveni asupra acestei probleme, menţionăm de la început că trebuie să fim atenţi la diferenţa 
dintre Anafora şi celelalte rugăciuni ale Liturghiei. 

[6] Confessiones, IX, 4 (8), trad. rom., Bucureşti, 1994, p. 257. 

[7] Cf. Limonariu, cap. 196, trad. rom. Alba Iulia, 1991, p. 192. 

[8] Cf. Corpus juris civilis, apud, Petre VINTILESCU, Liturghierul Explicat, p. 238, nota 687. Textul integral 
al acestei Novele, în traducere românească, îl avem la K. Ch. FELMY, De la Cina de Taină la Dumnezeiasca 
Liturghie a Bisericii Ortodoxe, pp. 128-132. 

[9] Cf. op. cit., pp. 92-94 ş.a. Despre acestea vezi şi scrisoarea părintelui Schmemann, adresată episcopului său, 
intitulată: K eonpocy o numypzunecKou npaxmuxe, http://www.liturgica.ru. 

[10] In Codex Barberini, această rugăciune are următorul titlu: „Rugăciunea cu care se roagă preotul pentru 
sine săvârşind intrarea cu Sfintele Daruri" (Cf. A. Schmemann, op. cit., p. 117). Despre istoria acestei rugă- 
ciuni vezi la H. yCIIEHCKHH, M3 ucmopuu Monumeu „HuKmootce docmoun " (www.liturgica.ru), iar despre 
sensul ei vezi la nota 468. 

[II] Vezi varianta diortosită de noi a textului Liturghiei. 

|"121 Despre Rugăciunile de după Amvon, numărul şi istoria lor, vezi: H. yCIIEHCKHH, EoaocJiyjtce6nue 
omnycmu (www.liturgica.ru). Aici autorul arată că în vechime erau mai multe Rugăciuni de după Amvon şi 
uneori acestea se schimbau în funcţie de sărbătoare. Abia mai târziu au rămas numai două rugăciuni: una pentru 
Liturghia Sfântului Ioan şi a Sfântului Vasile, şi alta pentru cea a Darurilor mai înainte Sfinţite. 



[13] în Sfântul Munte, pe alocuri, se obişnuieşte ca răspunsurile de la strană în timpul Anaforalei să fie spuse 
recitativ şi relativ încet şi în felul acesta rugăciunea Anaforalei este auzită aproape integral, fără a anula sau a 
aştepta sfârşitul cântării de la strană. Profesorul grec Ioannis Foundoulis consideră că aceasta este practica ve- 
chii Biserici, dar că ea s-a păstrat numai în Athos şi se aplică, în general, numai în zilele de rând. (Cf 
HepoMOHax XPH30CTOM, CenmoeopcKuu Ycmae x^epKoenozo nocnedoecmun [MoHacmupn Kapuec, Cenman 
ropa AtponJ, trad. rus., CBîrro-TpoHirKoe CeprneBa JIaBpa, 2002, pp. 20 şi 35.) 

|"141 Printr-o coincidenţă de idei şi păreri, aceste reguli se aseamănă (chiar dacă şi diferă puţin) cu cele din 
Enciclica Bisericii Eladei nr. 2784, din 3 1 martie 2004, intitulată: „Modul citirii rugăciunilor Dumnezeieştii 
Liturghii". Traducerea rusă a acestei Enciclice, precum şi linkul la textul original, le găsiţi aici: 
http://bursak-bv.Hvej ournal. corn/ 1 0260 .html. 



